บลจ.กสิกรปลื้มไอพีโอกองหุ้นอินเดียยอด655ล.
บลจ. กสิกรไทย ปลื้มผู้ลงทุนเชื่อมั่นเศรษฐกิจอินเดีย หนุนยอดขายไอพีโอกองทุน K-INDIA ทะลุ 600 ล้านบาท
6 มิ.ย. 2554

บลจ. กสิกรไทย ปลื้มผู้ลงทุนเชื่อมั่นเศรษฐกิจอินเดีย หนุนยอดขายไอพีโอกองทุน K-INDIA ทะลุ 600 ล้านบาท
นายพัชร  สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย  เปิดเผยว่า ผลการเสนอขายกองทุนเปิดเค อินเดีย หุ้นทุน (K-INDIA) ที่เปิดขายครั้งแรกไปเมื่อวันที่ 12 – 31 พ.ค.ที่ผ่านมา  ได้รับการตอบรับอย่างดีจากผู้ลงทุนที่ต้องการเพิ่มโอกาสรับผลตอบแทนจากการลงทุนในหุ้นของประเทศอินเดีย ส่งผลให้กองทุนดังกล่าวมียอดขายสูงถึง 655.87 ล้านบาท 




ทั้งนี้  หลังจากจดทะเบียนกองทุนดังกล่าวกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เป็นที่เรียบร้อยแล้ว จะเปิดขายครั้งต่อไป ตั้งแต่วันที่  20 มิ.ย.2554 เป็นต้นไป โดยผู้ลงทุนที่ยังสนใจลงทุนในกองทุน K-INDIA  สามารถซื้อกองทุนดังกล่าวได้ผ่านสาขาธนาคารกสิกรไทยทั่วประเทศ 
นายพัชร กล่าวว่า   การตอบรับที่ดีจากการเปิดขายครั้งแรกสะท้อนให้เห็นชัดเจนว่า กลุ่มผู้ลงทุนที่สามารถรับความเสี่ยงได้สูงยังคงต้องการทางเลือกลงทุนในต่างประเทศที่ให้โอกาสรับผลตอบแทนที่น่าสนใจ ซึ่ง บลจ. กสิกรไทยมองว่าอินเดียเป็นประเทศที่มีศักยภาพ ดังจะเห็นได้จากดัชนีหุ้นในระดับปัจจุบันได้ปรับลดลงจากช่วงต้นปีกว่า 9%  ซึ่งเป็นผลมาจากนโยบายเพิ่มอัตราดอกเบี้ยเพื่อแก้ไขปัญหาเงินเฟ้อต่อเนื่องตั้งแต่ต้นปี 2553 ที่ส่งผลให้อัตราเงินเฟ้อลงมาแล้วพอควร 
อย่างไรก็ตาม คาดว่าการเพิ่มดอกเบี้ยน่าจะหยุดลงในไม่ช้า เนื่องจากรัฐบาลอินเดียมีมาตรการอื่นออกมาอีก เช่น การลดการอุดหนุนราคาน้ำมัน สำหรับเศรษฐกิจอินเดียในช่วงครึ่งปีหลังน่าจะปรับตัวดีขึ้นจากการบริโภคในประเทศและการลงทุน  นอกจากนี้  รัฐบาลยังมีแผนการลงทุนในสาธารณูปโภคขนาดใหญ่เพื่อพัฒนาประเทศซึ่งจะเริ่มในปี 2555 -2560 เป็นเม็ดเงินถึง 1 ล้านล้านเหรียญสหรัฐฯ โดยระดมเงินมาจากการแปรรูปรัฐวิสาหกิจและภาคประชาชนที่มีอัตราการออมสูงถึงกว่า 30% ของจีดีพี